b'\n_START_ARTICLE_\nBenjamin Tatar\n_START_PARAGRAPH_\nBenjamin \xe2\x80\x9dBen\xe2\x80\x9d Tatar (23. tammikuuta 1930 Pittsburgh, Pennsylvania \xe2\x80\x93 29. marraskuuta 2012 Pittsburgh, Pennsylvania) oli yhdysvaltalainen n\xc3\xa4yttelij\xc3\xa4, joka ty\xc3\xb6skenteli niin elokuva-, televisio-, teatteri- kuin \xc3\xa4\xc3\xa4nin\xc3\xa4yttelij\xc3\xa4n\xc3\xa4kin._NEWLINE_Tatar kiinnostui n\xc3\xa4yttelemisest\xc3\xa4 ja viihteest\xc3\xa4 ollessaan opiskelijana Schenley High Schoolissa Pittsburghissa. H\xc3\xa4n aloitti n\xc3\xa4yttelemisen Pittsburgh Playhousessa ja YM&WHA:ssa. Tatar v\xc3\xa4rv\xc3\xa4ytyi Yhdysvaltain maavoimiin Korean sodan aikaan. Sodasta kotiuduttuaan h\xc3\xa4n k\xc3\xa4vi Pittsburghin yliopistoa, miss\xc3\xa4 h\xc3\xa4n opiskeli draamaa ja englannin kielt\xc3\xa4. Tatar p\xc3\xa4\xc3\xa4si stipendin kautta New Yorkin American Theatre Wingiin vuonna 1955._NEWLINE_Tatar aloitti televisiouransa kameran takana muun muassa vastailemalla televisiosarjat\xc3\xa4htien ihailijakirjeisiin. Tatarista tuli Jackie Gleasonin henkil\xc3\xb6kohtainen assistentti, ja vuodesta 1964 Tatar alkoi esiinty\xc3\xa4 elokuvissa. Tatar ty\xc3\xb6skenteli Espanjassa 1960- ja 1970-luvuilla muun muassa ohjaajana ja \xc3\xa4\xc3\xa4nin\xc3\xa4yttelij\xc3\xa4n\xc3\xa4 televisiossa ja elokuvissa. Tatar puhui sujuvasti englannin lis\xc3\xa4ksi my\xc3\xb6s ranskaa, saksaa, italiaa ja espanjaa._NEWLINE_Vuonna 1981 Tatar muutti New Yorkista takaisin Pittsburghiin huolehtimaan \xc3\xa4idist\xc3\xa4\xc3\xa4n. Tatar asettui Pittsburghin Highland Parkin kaupunginosaan, miss\xc3\xa4 h\xc3\xa4n asui yli kolmekymment\xc3\xa4 vuotta. Pittsburghiin palattuaan Tatar ty\xc3\xb6skenteli n\xc3\xa4yttelij\xc3\xa4n\xc3\xa4 l\xc3\xa4hinn\xc3\xa4 paikallisissa teattereissa, mutta esiintyi my\xc3\xb6s elokuva- ja televisiotuotannoissa, joita kuvattiin Pittsburghin alueella._NEWLINE_Tatar kirjoitti omael\xc3\xa4m\xc3\xa4kerran The Dream Never Dies, jota ei kuitenkaan koskaan julkaistu. Omael\xc3\xa4m\xc3\xa4kerrassaan h\xc3\xa4n kertoo muun muassa uransa alusta, ty\xc3\xb6skentelyst\xc3\xa4\xc3\xa4n muiden n\xc3\xa4yttelij\xc3\xb6iden kanssa, \xc3\xa4\xc3\xa4nin\xc3\xa4yttelyty\xc3\xb6st\xc3\xa4\xc3\xa4n Espanjassa ja parisuhteestaan Ava Gardnerin kanssa. N\xc3\xa4yttelemisen ohella Tatar teki my\xc3\xb6s ristikoita Dell Publishingille. Tatar kuoli 82-vuotiaana krooniseen keuhkosairauteen Pittsburghin Shadysidessa. Tatar ei el\xc3\xa4m\xc3\xa4ns\xc3\xa4 aikana koskaan avioitunut, ja h\xc3\xa4net haudattiin B\xe2\x80\x99nai Israel -hautausmaalle.'